**NOTĂ INFORMATIVĂ**

**la proiectul hotărârii Guvernului „Pentru**

**aprobarea proiectului de lege cu privire la completarea**

**Legii nr. 131 din 08 iunie 2012 privind controlul de stat**

**asupra activităţii de întreprinzător”**

***1. Condiţiile ce au impus elaborarea proiectului de act legislativ***

Agenţia Rezerve Materiale din subordinea Ministerului Afacerilor Interne în conformitate cu prevederile Legii nr. 589 din 22 septembrie 1995 privind rezervele materiale de stat şi de mobilizare este autoritatea care administrează, coordonează dar şi exercită controlul în domeniul rezervelor materiale de stat şi de mobilizare.

În acest context, Agenţia Rezerve Materiale efectuează controlul în domeniul rezervelor materiale de stat şi de mobilizare atît la instituţiile, întreprinderile şi organizaţiile subordonate, cît şi la agenţii economici, care prin contract, prestează servicii în domeniul păstrării şi împrospătării rezervelor materiale de stat.

Pentru efectuarea în domeniul rezervelor materiale a controlului de stat, conform prevederilor Legii nr. 131 din 08 iunie 2012, în care se conţin modalităţilor controlului de stat asupra activităţii de întreprinzător, Ministerul Afacerilor Interne a elaborat şi înaintează proiectul pentru completarea legii menţionate.

***2. Principalele prevederi, evidenţierea elementelor noi***

În scopul unificării şi aplicării corecte a legislaţiei în domeniul controlului de stat, se propune ca în anexa la Legea nr. 131 din 08 iunie 2012 privind controlul de stat asupra activităţii de întreprinzător şi anume - lista organelor de control şi domeniile aferente acestora, să fie completată cu un punct nou – 14, prin care Agenţia Rezerve Materiale din subordinea Ministerului Afacerilor Interne să fie inclusă ca organ de control de stat în domeniul rezervelor materiale de stat şi de mobilizare.

Concomitent, se propune ca pentru controlul operaţiunilor în domeniul rezervelor materiale de stat şi de mobilizare, să nu fie aplicate prevederile Legii nr. 131/2012, în aşa mod, în partea ce ţine de planificarea controlului, întocmirea planului controalelor şi periodicitatea controalelor planificate, iniţierea şi notificarea controalelor, conţinutul şi procedura de emitere/înregistrare a delegaţiei de control, in articolul 1 din Lege, la alineatul (5), să fie inclusă sintagma „în domeniul rezervelor materiale de stat şi de mobilizare”.

***3. Fundamentarea economico-financiară***

 Aprobarea şi implementarea prevederilor proiectului de lege pentru modificarea Legii nr. 131 din 08 iunie 2012 privind controlul de stat asupra activităţii de întreprinzător nu necesită cheltuieli financiare suplimentare din bugetul de stat.

***4. Transparenţa în procesul decizional***

În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul a fost plasat pe portalul guvernamental www.particip.gov.md şi pagina oficială a MAI în reţeaua internet, directoriul ,,Transparența”/,,Consultări publice”.

**Ministru Alexandru JIZDAN**